१९६५ में ही उन्होंने परम वीर चक्र विजेता अब्दुल हमीद की जीवनी लिखी -- "छोटे आदमी की बड़ी कहानी" किसी साधारण आदमी की किसी महत्वपूर्ण लेखक द्वारा लिखी गई ये महत्वपूर्ण जीवनी है। उन्हीं दिनों उन्होंने एक कविता लिखी "सबसे छोटी अकलियत"। राही को यह कविता अत्यंत प्रिय थी। वे बार-बार इस कविता को दोहराते थे। कहते थे कि सबसे छोटा अल्पमत हिन्दोस्तानियों का है। लोग हिन्दू हैं, सिक्ख हैं, ईसाई हैं, बंगाली हैं, पंजाबी हैं, मराठी हैं, लेकिन हिन्दुस्तानियों की संख्या दिन-ब-दिन कम होती जा रही है।